അടുത്ത മൂന്ന് മണിക്കൂറില് ഇടിയോട് കൂടിയ മഴയ്ക്ക് സാദ്ധ്യത മൂന്ന് ജില്ലകളില് മുന്നറിയിപ്പ്, പമ്ബ അണക്കെട്ടില് ഓറഞ്ച് അലര്ട്ട് തിരുവനന്തപുരം: അടുത്ത മൂന്ന് മണിക്കൂറില് ഇടിയോട് കൂടിയ കനത്ത മഴയ്ക്ക് സാദ്ധ്യത. മണിക്കൂറില് 40 കിലോമീറ്റര് വേഗത്തില് കാറ്റ് വീശിയേക്കും. മൂന്ന് ജില്ലകളില് അധികൃതര് മുന്നറിയിപ്പ് നല്കി. കോഴിക്കോട്, കണ്ണൂര്, കാസര്കോട് ജില്ലകളിലാണ് മുന്നറിയിപ്പ്. എട്ട് ജില്ലകളില് ഒറ്റപ്പെട്ട മഴയ്ക്ക് സാദ്ധ്യതയുണ്ടെന്നാണ് കാലാവസ്ഥാ നിരീക്ഷണ കേന്ദ്രത്തിന്റെ പ്രവചനം. പത്തനംതിട്ട, കോട്ടയം,ഇടുക്കി,എറണാകുളം,തൃശൂര്,പാലക്കാട്, മലപ്പുറം,വയനാട് എന്നിവടങ്ങളിലാണ് ഒറ്റപ്പെട്ട മഴയ്ക്ക് സാദ്ധ്യത. സംസ്ഥാനത്ത് ബുധനാഴ്ച മുതല് ശക്തമായ മഴയ്ക്ക് സാദ്ധ്യതയുണ്ടെന്ന് അധികൃതര് മുന്നറിയിപ്പ് നല്കി. ഞായറാഴ്ച വരെ മഴ തുടരുമെന്ന് കാലാവസ്ഥാ നിരീക്ഷണ കേന്ദ്രം അറിയിച്ചു. ശക്തമായ കാറ്റിനും ഉയര്ന്ന തിരമാലയ്ക്കും സാദ്ധ്യതയുണ്ട്.മലയോര മേഖലകളില് ജാഗ്രതാ നിര്ദേശം നല്കിയിട്ടുണ്ട്. മത്സ്യത്തൊഴിലാളികള് കടലില് പോകരുത്. അതേസമയം പത്തനംതിട്ട പമ്ബ അണക്കെട്ടില് ഓറഞ്ച് അലര്ട്ട് പ്രഖ്യാപിച്ചു. അണക്കെട്ടിലെ ജലനിരപ്പ് 983.50 മീറ്റര് എത്തി. 986.33 മീറ്ററാണ് പരമാവധി സംഭരണ ശേഷി. തെന്മല ഡാം ഷട്ടറുകള് 20 സെന്റീമീറ്റര് വരെ ഉയര്ത്തും. കക്കി അണക്കെട്ട് ഇന്ന് രാവിലെ പതിനൊന്നിന് തുറക്കും. അണക്കെട്ടിന്റെ രണ്ട് ഷട്ടറുകളാണ് ഉയര്ത്തുക.